
काओबांग प्रान्त ते क्रांति तेदता। 1929 लोप्पा हिन्दचीन ते कम्युनिस्ट 
पार्टिंग ना स्थापना आता पेरके काओबांग ता नौजवान वर्ग ता वेने 
बचोनो क्रांतिकारी संगठन बनेमाता। मुख्य संस्थांग क्रूर दमन 
परिस्थिति मत्तेकाई संगठन किन बचे किसी तासतांग। पूरा जोश ते 
जनता इद आंदोलन संगे जुडेमाता। सब्बे संगठनकु राष्ट्रीय कांग्रेस 
किन स्वीकार कीतांग। हिक्के उंदे बेरा तिनतू ते खान मजदूर तम्मा मांग 
कुना पोरो आंदोलन कित्तोर। फ्रांस उपनिवेशिवादिर जापानी 
फासीवादी सरकार ता हमलांग किन महत्व हीवा लेवा पूरा ताकत 
क्रांतिकारीर दमन कियाला वाटतोर। काओबांग जुल्म तुकू उत्पीडित 
आतोर। लड़ाकू कार्याकर्ता लोर गुप्त जागा ने डेरा वाटतोर, मति मूल 
संगठन ता अदिना कारण ते बदे नुकसान आयवा मत्ता आंदोलन 
बेरसोर हत्ता। 

इद संकट कालम ते काकल हो वियतनाम ता हंद ते मलसी 
बात्तोर। क्रांतिकारीर ओनकिन अगा कलियतोर। ओर्‌ अस्के शरणार्थी 
मत्तोर। ओरा लोप्पा फू किच्येन, फाम वान दंघ (वर्तमान प्रधानमंत्री), 
ह्वांग वान ह्न ओसो नन्ना मत्तोमा काकाल हो संगठन ता बद्दी पूरा 

देश लोप्पा फैले कीयाना इंजी समझेमातोर। माटु मुन्ने चीन ता हंदी ते 
हत्तोम। चीन ता लाल फौज अस्के एवनल अगा तन्ना राजनीतिक 
काम पूरा कीसी मत्ता, मावा परिचय केंजतास्के ओर्‌ वेल्ले सम्मान 
कित्तोर ओसो मदद कित्तोर। काओबांग ता ओसो उचुन कार्यकर्ता लोर 
मत्तोर ताना लोप्प ले क्वांग बा, ह्वांग साम ओसो वांग स्यांग सरकारी 
जुल्म तल बचेमायला काजे चीन लोप्पा पनाह एतितोर। हो ची मिन्ह 
मावा संगे शामिल आयला आल्सतोर, राजनीतिक शिक्षा पूरा किसी 
जल्दीए वियतमिन्ह ता नींव तैयार कीयाना इंजी आल्सतोर। मावा 
शिक्षा चीन ता हंदी हेरे उंदी नाटे ने पूरा आता। माटु सब्बे तोर किन 
विस्तृत योजना बने कीयाना जिम्मेदारी सौंपे कित्ताद मत्ता 


सभा लोप्पा आम जनता काजे सही योजना किया लागियर इंजी 
निर्णय आता। कार्यक्रम छापे कियमूड़ाता, ताना पोरोल "मुक्ति ता हरी” 
इंजी तास्तद मत्ता। टेट तिहार तुकु मुन्ने पहली पाठ सफलतापूर्क पूरा 
आता। गंभीर आत्मविश्वास संगे लड़ाकू कार्यकर्ता लोर हंदी वेंडतोर। 
टेट तिहार पेरके हो देश ते वातोर। हंदी तल उंदी किलोमीटर जेक 
पाकबो ता पांजा ते पार्टी कमेटी ता स्थापना आता। अद इलाका ते नुंग 
पोरोल ता उंदी सम्प्रदाय मंदानदु। गरे ता मेट्टा संगे धिरे मात्ता घाटी ते 
सुडला-सुडला लोहकुने ओरकिन फैले कियमूड़ाता। नालुंग बगिल 
मेट्टा ओसो घना जंगल, मेट्टा ओड़स तल समतल भूमि ता खेती 
नेरकुना लेक्का दिस्ससोर मत्तांग। बद पांजा ते माटु डेरा वाटसी मत्तोम, 
अगटा गुप्प हीकाट पोयसी किसी मत्ता मर्राकु-पोर्काग मावा सुरक्षा ता 
जिम्मेदारी अविहनाए कैदे मत्ता लेक्का काम कीतांग। हो इदे इलाका ते 
काम कियानोर। बस्के-बस्के राजनीतिक शिक्षा हियाला काजे ओरु 
नाटे वायनोर, नुल्पेटा गाटो तिंदला काजे नरका वायनोर। मेट्टा पोरोटल 
उंदी सुडला डोड्डा विंको-वंको पोंगसोरे जेक उंदी झील ते हंजी 
कलियंता। वेल्ले हिरगंम मत्तांकु किस्स आरला काजे किस्स मासला 
लागनदु मति जेक तल दिस्सो आयनदु। 

गुप्त रूप ते सतर्क मंदाना पोरो ज्यादा जोर हियानोरोम। 
कम्युनिस्ट पार्टी लोप्पा गुप्तरूप ते मंदाना वेल्ले जरूरी मंता। उचुन 
खतरा ता डावुट वातेकेने डेरा बदली किया लागिंता। उंदी बेरा दुश्मन 
तोर तम्मा मुकबिर किन अद इलाका ते लोहतोर इंजी कबुर दोरकता। 
नरका-नरका मावा पार्टी कमेटी हीकट पोयसी मत्ता गेड़ा ते डेरा 
वाटता। मेट्टा, डोड्डांग ओसो बेहरा-बेहरा बंडांग कवर ता काम 
कीतांकु.....। पार्टी कमेटी ता डेरा नालुंग बागिल तल टोंडांग- 
पोरहकांग संगे घेराव ते मत्ता उंदी पांजा लेक्कटा जागा ते मत्ता। अगा 
मुव्वुर-नालवुर लोकुरा काजे हुंजना जागा मत्ता। मुस्सुर कालम ते तरस 
ओसो दूसरा बचोनो रकम ता सुडला-बेहरा जंगली जानवरकु मावा 
संगेने मंदानवु। 

इदु गुप्त पिस्वल वेल्ले तिप्पल ता पिस्वल मत्ता, मति स्वस्थ 
पिस्वल बेसता काम काजे वेल्ले जरूरी मंता। हो नियम अनुसार 
ताकना मानेय मत्तोर। टाईम ते तेदनोर, माकिन तेहनोर, उंदी बेरा माटु 
एक्सरसाईज कियानोरोम। ताना पेरके काम शुरू आयनदु। नेय्य द कमी 
मत्तांकु बत्ती पोत्तो आयनदु। किस्स पोत्ती किसी वेड़च कियनोरोम। 
तिंदना सामान कम मत्तेकाई तिंदना टाईम ता सही पालन आयनदु। 
हव्विंग तिंदला वेल्ले दोरकनवु। बस्के-बस्के कीकेंग (मीनकु) पोयसी 
माटु तिंदना स्वाद किन उचुन बदले कियानोरोम। उंडला काजे एर 
मंदानदु। कोयला (कोरसे) ता चूरा, उस्का ओसो बंडांग संगे एरदुन 
साफ कियानोरोम। मति मावा लोप्पटल बोरे वेने ज्यादा स्वस्थ हिल्वा 
मत्तोर। नड़मा-नड़मा काकल हो किन जर पोयनदु। मति सभा ता काम 
ताकी कियान तल ओरकिन टाईम दोरको आयनदु। आंदोलन ओसो 
तेज आसी फैलेमातास्के केंद्रीय कमेटी किन जेक मंदना कोड्डी मेट्टांग 
नोक हाई लामसोन ते बदले कियमूड़ाता। अद जागा किन माटु लाल 
किला इंदानोरोम। इद जागा क्रांतिकारी लोरा काजे वेल्ले दिय्यांग ना 
अड्डा आंदू हो वेल्ले सीधा-सादा पिस्वल पिस्सानोर अद पांजा 


8 


लोप्पा मंदानास्के ओना तबियत वेल्ले बिगड़ेमाता। तीरम-तीरम उचुन 
सुधरे मातास्के मावा पिस्वल ते उचुन स्वछन्दता वात्ता अनि तिंदला- 
उंडला वेने उचुन बेस दोरकना शुरू आता। मति ताना पेरके दुश्मन ता 
दमन बेरस्ता। मावा पार्टी कमेटी किन ओसो उंदी बेरा गेड़ा ते डेरा 
वाटा लागता। अनि तिप्पल ता पिस्वल पिस्सा लागता। माटु बचोनो 
बेरा उचुन संख्या मंदना जनता नड़मा मत्तोम। माकिन तिंदना-उंडना 
लोप्पा मुख्य रूप ते जोन्नांग दोरकनवु। महीनांग-महीनांग माटु सिर्फ 
जोन्नांग तिंजी पिस्सतोम। अद्रमासी हो ना तबियत ओसो वेने बिगड़े 
माता। 


मति 1945 ते हो ना तबियत बचोन बिगड़े मासी मत्तायो, 
अचोन वियतवाक ते मंदानास्के हिल्वा मत्ता। अस्के ने माटु उंदी बेहरा 
घाटी पोरो कब्जा कीतोम, ताना पेरके मावा ताकत बेरसोर हत्ता। माटु 
काओबांग तल तनत्राओ लोप्पा वातोर। जुलाई ते राष्ट्रीय कांग्रेस उंदी 
जोरदार आंदोलन ता मसौदा तैयार कित्ता। मुक्त इलाकांग लोप्पा बेरेल 
दड़मी ते मत्ता केंद्रीय कमेटी मंदाना जागा किन उंदी ऐतिहासिक महत्व 
दोरकता। काओबांग तल तनत्राओ ता “दीर्घ अभियान' तल हो ना 
तबियत ओसो वेने बिगड़े माता ओना बीमारी इद्रमे मत्ता। शुरू ते 
तिंदला काजे खिचड़ी ओसो दवाई ता जागा ते कुनैन ताकता। नन्ना 
रोजे कलियानोना। ओना बीमारी नाकिन वेल्ले परेशान कित्ता। मति 
ओरु हमेशाए शांत मंदानोर, केंद्रीय कमेटी ता रोज ता काम किन 
नजरअंदाज कियाला तैयार हिल्वा मत्तोर। बीमारी ता सातवी दिय्या 
ओर वेल्ले कमजोर आसी मत्तोर। वेल्ले जरूरी विचार विमर्श मत्तांकु 
ओरु नाकिन पार्टी दफ्तर ते वापिस दायला वेहतोर। नन्ना जबरदस्ती 
कीतांकु वेने नाकिन ओनगा मंदाला अनुमति दोरकता। नरका वेल्ले 
बेरा ओरु नाकिन वापिस दायला वेहतोर। शांत तारिका ते नाकिन 
अंतरराष्ट्रीय परिस्थिति इंजे मावा अनुकूल मंता, इद मौका किन 
नजरअंदाज कीयाना पार्टी काजे सही हिल्ले इंजी समझे कीयाना शुरू 

कित्तोर। माटु इंजे राष्ट्रीय मुक्त आंदोलन लोप्पा पूराए मुड़ंदना। ओरु 
बचोन तिप्पल मत्तेकाई (पूरा वियतनाम लोप्पा क्रांति ता किस्स तीरम- 
तीरम फैलेमासोर मत्ता) उचुन जोम काजे विचार-विमर्श रोमता। उचुन 
नेस्कसी “क्रांतिकारी आंदोलन इंजे वेल्ले मजबूत आतांग, इंजे मावा 
काम सब्बे शाखांग किन संगठित कीयाना ओसो सैद्धांतिक तरीका ते 
जनता किन प्रेरित कीयाना मंता। इद्रमे विश्वासनीय कार्यकर्ता लोर बने 
कीयानादु मंता। मावा क्रांतिकारी कार्यकर्ता लोर किन शिक्षा हियाना 
ओसो उचुन खास केंद्र बने कीयाना जरूरी मंता। इद्रम किसी मुश्किल 
परिस्थिति ते माकिन मुन्ने दायला काजे बदे बाधा वायो आयार। 
परिस्थिति अनुकूल मत्तास्के मुख्य रूप ते संगठन ता एकता काजेए बदे 
वेने परिस्थिति ता मुकाबला किया परिंतोम।” ओना पोल्लोंग नाकिन 
आखरी पोल्लोंग लेक्का लागता, इद्रम बारांकु आतायो पुन्नोन। नन्ना 
जल्दी केंद्रीय कमेटी किन ओना बीमारी ता बारे ते वेहतान। कामरेड्स 
किन स्थानीय लोकुरा संगे सम्पर्क कियाला वेहतान। अगा मुयतोर 
वरोर विशेषज्ञ किन केयतोर। वरोर कार्यकर्ता किन अदे दिय्या नरका 
डॉक्टर निगा लोहतोर। ओरु नरकुम वातोर। उंदी खास मर्रा ता हीर कि 
पोत्ती किसी अदिना नीर किन गाटो संगे काल्पसी रोगी किन तीहतोर। 
बचोनो दिय्यंग पेरके हो रोग मुक्त आतोर। 


मति माटु अद खास मर्रा ता हीर ता पोरोल पुन्नोम आतोम। 


ताना पेरके माटु काओबांग मलतोम। हो अद कालम ते पाकबो 
ते मत्तोर। फुंग ची क्वेन ओसो बुआंग अगाने मत्तोर। कामरेड दुंग, फान 
ह्वांग ओसो नन्ना चीन ता सियेनसी हत्तोम। माटु अद शहर ओसो 
क्वेईलिन ते वेल्ले बेरा दायना-वायना कियानोरोम। पाकबो ते माटु हो 
किन परिस्थिति ता बारे ते वेहला ओना आदेश एतला वायनोरोम। 
बचोनो बेरा ओरु कामरेड फुंग ची क्वेन संगे पाकबो ओसो काओबांग 
नड़मा ता इलाका ते कलियाला वायनोरोम। लगभग बारह मील ता 

हर्री ताकसी वायला ओरकिन तिप्पल आयनदु। उंदी बेरा मुन्ने टा 
आदेश अनुसार चीन ता उंदी हाटुम ते हत्तोम अचानक मना वरोर 
कामरेड हंदी वेंडसी कामरेड एक्स गिरफ्तार आतोर इंजी कबुर हीतोर। 
बाताले वड़कवा लेवा माकिन हाटुम ता उंदी सराय ते केयसी तिंदला 
वेहतोर। तित्ता पेरके विचार-विमर्श शुरू आता। ओरु मुन्ने समाचार 
तत्तानोर किन “इंजे निम्मा समाचार वेहा परिंतिन। शांत मन्नु, कंदरे 
मायना” इत्तोर। 


हर बेरा काकल हो संगे मुलाकात आतास्के माकिन उंदी लोता 
लेक्कटा माहौल दोरकता। ओरु हमेशा “पार्टी हजारों कम्युनिस्ट लोरा 
उंदी परिवार आंदू” इंदानोर। 

आंदोलन मुन्ने दायनास्के संघर्षशील कार्यकर्ता लोर तीरम-तीरम 
ओसो शांत तरीका ते संगठन ता काम ता बारे ते वेल्ले गिर्दा रिपोर्ट 
कियानोर, अनि उंदी क्रांतिकारी आंदोलन ता दीर्घकालीन चेतना ता 
परिचय हियानोर। दुश्मन ता दमन संगे आम जनता ना पिस्वल 
बिगड़ेमातास्के, उंदी अशांत परिस्थिति ते हो ना शांत, अटल ओसो 
प्रभावशाली मूर्ति गरे वासी कार्यकर्ता लोरा गिर्दा बेरसनदु। मुश्किल 
कालम ते निराश ओसो जीत आतास्के ज्यादा आशा कीयाना रेंडासी 
नुकसानदायक मंतांग इंजी माटु उंदी कीमती अनुभव दोरकी कीतोम। 
जनता ना जीवा ते क्रांति ता विज्जा बद्रम वीतना इंदानदु काकल हो 
बेस पुंजी मत्तोर। “क्रांति कीयाना वेल्ले दीर्घकालीन काम आंदू। इद 
काम किन वेल्ले मेहनत ओसो लगातार कोशिश संगे ताकी किया 
लागिंता। सब्बे रकम ता निर्णयकु वेल्ले आल्सता पेरके ने संभव 
आतांग, इविन सुडला कीसी हूड़तेके काम ताको आंता।” 

साधारण रूप ते माटु उंदी-उंदी काम पेरके ओरकिन 


कालियानोरोम। फौजी हल ता जरूरत आयवेके माटु इदे नियम किन 
पोयसी ताकनारोम। बदे वेने सही निर्णय काजे काकल हो विषय पोरो 

बेस आल्सिसी विचार-विमर्श कियाला काजे वेहानोर। आखरी ते 
सभा लोप्पा इदिना बारे ते ओसो उंदी बेरा विचार-विमर्श आयानदु। 
ओना आदेश हमेशाए सही ओसो स्पष्ट मंदानदु। बार-बार आल्सिसी 
विचार किसी निर्णय कीयाना मुन्ने इदिना बारे ते मावा स्पष्ट धारणा 
बनेमाता या बनेमायो इंदानदु पूछेमायनोर। वेल्ले सावधानी ते अव 
काम कुना विचार-विमर्श कियानोर। ओरु मत्तास्के नन्ना ओना शिक्षा 
किन लागू कित्तान। क्रांति ता धारा किन निर्धारित कीयाना मुन्ने सब्बे 
परिस्थितिंग (वर्तमान, भविष्य, अन्तरराष्ट्रीय ओसो स्थानीय) पोरो 
विचार-विमर्श किया लागिंता ओसो इद हरदे सफल आयना मुन्ने हर 
सही हरी दा बारे ते आल्सा लागियार। बारीकी ते आल्सवा लेवा 
क्रांति ता आम हरीं खतरा ता सामना कियार। पाकबो ते पार्टी कमेटी 
बनेमातास्के काकल हो “वियतलाप'(मुक्ति वियतनाम) पोरोल ते 
मुखपत्र तेंडना आदेश हीतोर। मुखपत्र गुप्त तरिका ते प्रकाशित 
आयनदु, रडे पेज ता मंदानदु। लेख वेल्ले सुडल-सुडला ओसो बेहरा- 
बेहरा अक्सर ते सरल भाषा ते रास्ताद मंदानदु। माटु मुखपत्र ता 
स्टेटमेंट कुन बेरसी कीयाना प्रस्ताव कीतोम, मति बेहरा अक्सर कुने 
सुडला लेख किन काकल हो विचार कियानोर। अनुभव संगे 
“वियतलाप” ता जरूरत किन समझेमायना लोप्पा लेट आयो आता 
अद्रमासी संगठन किन वेल्ल मदद दोरकता। लेख सिर्फ राजनीतिक 
दिशा ना बारे ते वेहचिये केमेक आयवा, अदु वेल्ले स्पष्ट वेने मत्ता 
अदिना पहली शर्त आम जनता ना चेतना किन बेरसी कीयाना, रोज 
ता समस्यांग संगे जोड़े किसी अविना हल बारे ते जागृत कीयाना मत्ता 
वेल्ले जल्दी इदु व्यापक रूप ते विचार कित्तोर, प्रचार बेरस्ता ओसो 
पन्नांग वेने रेंडु तल नालुंग आतांग। 

काकल हो कार्यकर्ता लोरा सैद्धांतिक नजरिया पोरो ज्यादा जोर 


हियानोर। रूस ता लड़ाई ता इतिहास किन खुद अनुवाद कीसी मावा 
पढ़ाई काजे रासिसी उंदी कापी तैयार कियानोर। 

स्थानीय जनता ना संगे गहरा सम्पर्क मत्ता। मुयतोरा संगे ओना 
दोस्ती मत्ता, युवा वर्ग किन शिक्षित आयला मदद कियानोर, सुडलोरा 
पोरो ओना वेल्ले जीवा मंदानदु। ओना वेशभूषा हुडिला किसान लोरा 


लेक्काने सादा मत्ता, लोकुर ओरकिन जीवा ते 'ऊंका' 
पोरोल ते नाटेना इजतदार मुयतोर किन केयंतोर। 


इंदानोर। इद 


1941 ता मार्च महीना ते ओना अध्यक्षता ते केंद्रीय कमेटी ता 
सभा लोप्पा पूना दिशा ते तय कित्ता राष्ट्रीय मुक्ति ऐतिहासिक संकल्प 


एत्ताद मत्ता। वियतमिन्ह पोरोल ता संगठन ता गठन 


आता अनि 


काओबांग, बाक्सन ता रेंडु संगठकु ना मूल मानेयमूड़ाता। वियतवाक 


ता हथियारबंद विद्रोह ता योजना ओसो निर्णय एतमूड़ाता 


अध्याय दो 


हथियारबंद आंदोलन 


चीन ते मंदानास्के क्वोमिंगतांग सरकार किन मावा कामकाज ता बारे 
ताः? कबुर दोरकता। पूना योजनता संगे माटु देश ते वापिस वायना 
आदेश दोरकता। 1941 ता आखरी ते कामरेड फाम वान दंग ओसो 
नन्ना हंदी वेडंतोम। काओबांग ता आंदोलन अस्के तन्ना मोदोल 
वाटसोर मत्ता अनि दूसरा वेल्ले जागा ने काम बेरसोरे मत्ता। 


वियतमिन्ह लीग अद कालम ते वेल्ले जिलांग लोप्पा नेंगता। 
तो-नुंग संख्यालघु सम्प्रदाय लोकुर मावा संगे राष्ट्रीय मुक्त काजे 
शामिल आतोर। अगटा युवा वर्ग प्रचार कार्य लोप्पा सब्बे से मुन्ने 
मत्तोर, क्रांतिकारी रूप ते मुन्ने हंजोर मत्तोर। महिलांग वेने पेरके मनवा 
लेवा, खोजकर्ता लोरा लेक्का नरका-पिय्यल काम कीसोर मत्तांग। 
आंदोलन संगे-संगे कम्यून कुना लोप्पा पार्टी सेलकु मजबूत आतांग। 


इव कम्यून कुना वियतमिन्ह कार्यकर्ता लोर तीरम-तीरम ममिँग 
नल पोयसी खेती-बाड़ी एवनल जनता ना साधारण समस्यांग किन 
तम्मा कैदे पोयतोर। अगाटा वेल्ले लोकुर पोरोल तुकू मावा पार्टी 
लोप्पा शामिल आतोर अनि लड़ाकू लोकुर मना दलम ता पूराए 
समर्थन कित्तोर। सिर्फ प्रतिक्रियावादिरा पोरो सावधानी ते कोंडा 

वाटतद मत्ता, अगा डब्बल ताकत पुटता। परिस्थिति ता बारे ते पुंदाला 
काजे प्रदेश ता जिलांग लोप्पा वेलियता पेरके उंदी विस्तृत विवरण 
हियमूड़ायनदु। हथियारबंद सेक्शन वेने उदे नियम मानेमासी ताकनदु। 
आम जनता लोप्पा उचुन लोकुर किन विड़चसी लगभग सब्बे लोकुर 
पूराए मावा समर्थन कियानोर। शासक वर्ग क्रांति पोरो दमन कित्ता। हर 
नाटे संतरी वाटतद मत्ता मति जनता ना समर्थन मत्तांकु सरकार 
चेकपोस्ट मावा काम लोप्पा इस्तेमाल आयनदु, अविना लोप्पा 
बचोनो मावा खबरी लेक्का कियानोर। 


मान ब्लंग हुडिला समुदाय लोप्पा वेने आंदोलन ता किस फैले 
माता। मेट्टा ने मंदाना लोकुर दाया परवा लेक्का, वेंडा परवा लेक्कटा 
वेत्तता भूमि ते वेल्ले दुक्कम पिस्वल पिस्ससोर मंतोर। फ्रांस ता 
उपनिवेशवादिर, मैंडारिन ओसो अभिजात वर्ग ओरकिन उत्पीडित 
कींता अद्रमासी संग्राम लोप्पा डेयला ओरु उचुन वेने बेरा कीवोर 
आतोर। वितयमिन्ह संगे पहली मुलाकात तेने ओरु वेल्ले खुश 
आतोर। किन, थो ओसो मानों जिन ते आपसी दुश्मनी मत्ता, विरोध 
मरंगसी ओरु वेने उंदी आतोर अनि राष्ट्रीय मुक्ति काजे मावा संगठन ते 
शामिल आतोर। ओरा लोप्पा पार्टी कमेटी ता नींव अरता। 


इद आंदोलन लोप्पा राष्ट्रीय यूनियन ता मुख्य भूमिका मत्ता। 
काओबांग ता गुप्त आंदोलन तुकू मुन्नेटले कम संख्या मंदना सम्प्रदाय 
संगे बचोनो सभांग कियाल सफल आतोम। माकिन सम्प्रदाय ता 
प्रतिनिधि: किन सम्मान संगे स्वीकार कित्तोर। माटु फ्रांस 
उपनिवेशवादिर ओसो फासीवाद ता जुल्म किन चित्र संगे प्रदर्शित 
कियानोरोम, मना क्रांतिकारी आंदोलन किन लगातार प्रगति ता प्रचार 
कियानोरोम। माट मना हथियार ओसो झंडा ओरा मुन्ने प्रदर्शित 
कियानोरोम, रूसी क्रांति ओसो दुनिया ता दूसरा आंदोलन ता बारे ते 
ओरकिन वेहानोरोम। ताना उचुक दिय्यंग पेरके काओबांग ता 


प्रादेशिक कमेटी ता पुनर्गठित आता ओसो प्रदेश कमेटी ता चुनाव 
आता। कैन्टन ओसो जिला लोप्पा माटु जनवादी चुनाव कीतोम, ताना 
पेरके काओबांग प्रदेश कमेटी बनेमाता। आंदोलन ता समर्थन काजे 
राजनीतिक शिक्षा बगिल वेल्ले ध्यान हीताद मत्ता। "विद्रोह तुकू मुन्ने 
आम जनता ना विश्वास जीड़ा लागियर”- काकल इंतोर। 


घाटुम किन संगठित कियाला काजे राजनीतिक शिक्षा ता 
व्यापक तैयारी कित्ताद मत्ता। लड़ाकू कार्यकर्ता लोर तम्मा नार 
विड़चला तैयार हिल्वा मत्तोर। इदु मावा काम लोप्पा बाधा लेक्का 
मत्ता। ओरकिन गुचिह कियाला काजे वेलियाना दल तैयार कित्ताद 
मत्ता। ओरु संगठन लोप्पा जुड़ेमासी मत्तोर। अगा नाटेनल वेल्ले जेक 
लड़ाकू कार्यकर्ता लोर किन राजनीतिक शिक्षण हियाना योजना 
पंडताद मत्ता। नाटेना लगभग सब्बे कार्यकर्ता लोर किन प्राथमिक 
शिक्षा एता लागता। राज्य कमेटिंग उच्च शिक्षा काजे ओसो बचोनो 
संस्थांग बने कीतांग। कार्यकर्ता लोरा लोप्पाटल वेल्ले मजबूत ओसो 
भरोसा कीयाना लेक्का मत्तोर किन इद प्रशिक्षण एतला काजे वेहताद 
मत्ता। इदु स्तर मारता पेरेक माटु सुडला-सुडला प्रोग्राम कियनोरोम 
ओसो अलग-अलग वर्ग कुना प्रतिनिधिर किन अगा केयनोरोम। इद्रम 
किसी वायना कालम ता जिम्मेदारी काजे ओरकिन गिर्दा ओसो प्रेरणा 
दोरकिंता। 


काकल हो किसान ओसो लड़ाकू कार्यकर्ता लोर किन ज्यादतार 
खुद शिक्षित कियानोर। उचुन मुल किन विड़चसी बाकी तोर 
वियतनामी भाषा पुनवा मंदानोर। खासकर महिलांग इद भाषा किन 
बिल्कुले आयो इंदनवु। माटु वेने भाषा करियना शुरूप कीतोम। मान 
ब्लंग सम्प्रदाय किन माटु फ्रांस ओसो जापानिरा शोषण ता बारे ते 
होशियार कियानोरोम अनि मुक्ति ता तरीका समझे कीयाना कोशिश 
कियानोरोम। माटु चित्र पंडसी तोहानोरोम, उंदी किन ओसो उंदी रेंडु कै 

दे कै पोयसी हट्टा ते हट्टा काल्पसी साग्राज्यवाद खिलाफ लड़ाई किया 
मंतोर। इव सरल ओसो सुंदर पाठ किन मान सम्प्रदाय ता कार्यकर्ता 
लोर तम्मा शब्द कुना संगे प्रचारित कियानोर। अन्तराष्ट्रीय परिस्थिति 
ता वर्णन कीसोरे जापान ओसो फ्रांस खिलाफ लडाई ता बारे ते चर्चा 
कियानोरोम। इदे आयवा विद्रोह ता जरुरत, राष्ट्रीय एकता ओसो गुप्त 
संगठन ता बारे ते वेने वेहच वाटमूड़ायनदु। ओरकिन सभा ताकी 
कीयाना ओसो भाषण बद्रम हियाना इंजी करहानोरोम। 


नन्ना निर्देशक लोरा उंदी दल ता बोजा कांजिस मत्तान। मावा 
काम किन मान ब्लंग ते मत्ता होआ आन ओसो एन ग्वेन बिन इलाका 
इवनल विस्तार आता। नन्ना इद सम्प्रदाय लोप्पा शिक्षा लगभग पूरा 
आता इंजी आल्सतान। मति उंदी दिय्या अन्तरराष्ट्रीय परिस्थिति ता 
नालुंग द्वन्द्व ता बारे ते चर्चा कित्ता पेरके वरोर छात्र जोश संगे वासी 
नाकिन इत्तोर, "नाकिन संगठन तल तेंडसिमूट।” नन्ना पूछेमातान, 
"बारांकु कामरेड?” ओरु इत्तोर, "नन्ना लोकुरा सब्बे निर्देश कुना 
पालन कियाकन, मति इद बेहर स्तर ता शिक्षा उचुन वेने समझेमासोर 
हिल्ले।” 


नन्ना नावा छात्रा लोरकिन काम वायना लेक्का उंदी हल्को 
कार्यक्रम रासला आल्सतान। कामरेड देथाम नावा कोंडांग तेरियतोर। 


1941 ते माटु पाकबो ते मंदानास्के काकल हो काओबांग ता 
सेना संगठित कीयाना निर्देश हीतोर। सेना लोप्पा सेनापति कोआंग बा 
ना संगे कामरेड ह्वांगसाम वांग गिया मत्तोर। इद सेना ता काम पार्टी 
कमेटी ता रक्षा कीयाना, सम्पर्क हरीं किन मजबूत कीयाना ओसो 
'शॉक मिलिशिया' बने कीयाना मत्ता 

क्रांतिकारी आंदोलन काजे जन संघर्ष संगे जुड़ेमासी मत्ता 
कार्यकर्ता लोरा उंदी मुक्त इलाका लोप्पा युवा वर्ग नड़मा उंदी 
आत्मरक्षा ओसो प्रतिरोध सेना बने कित्तोर। सेना संगठन ता तरिका 

उंदी जरूरी समस्या पुट्टी कित्ता, बारांकु इत्तेके काम ओसो तरिका ता 
बारे ते मावा विचार वेल्ले पेरके अरसी मत्ता। जरूरत अनुसार काकल 
हो सरल तरिका ते उंदी पूरा पाठ तैयार कित्तोर। पार्टी लोप्प कमी 
संयुक्त कमांड काजे सेना संगठित कित्तोर अनि उंदी कार्यक्रम तैयार 
कित्तोर। इदु बिल्कुल पूना हरी मत्ता अदिन काजे काम वेल्ले हल्को 
हिल्वा मत्ता। फौजी गतिविधिंग लगातार 5-7 दिय्यांग ताकतेकाई, 
संगे-संगे खेती काम वेने ताकता। इंजे आत्मरक्षा ता संगठन कुना काजे 
फौजी निर्देशकु वायना शुरू आतांग, हमला ओसो आत्मरक्षा काजे 
हिम्मत मत्ता लड़ाकू लोरा कमी मन्नो आयनदु। सौ प्रतिशत लोकुर 
आत्मरक्षा संगठन लोप्पा शामिल आतोर अनि रेंडु-मूंड पाठ खत्म 
कित्तोर। हर नाटे पढ़ेमातोर ओसो संगठित आत्मरक्षा दल मत्ता। रक- 
रकम ता तिप्पलकुना नड़मा वेने इदु गुप्त शिक्षा बस्के ने रोमो आता। 
किन्सा ता काउटन ते पूरा उंदी फौजी स्कूल मत्तादू हुड़सी दुश्मन 
हक्का-बक्का आतोर। मर्राक-पोरहकांग, टोंडांगल, झाड़िंग-रोंडांग ना 
कारण ते बाहर तल अद स्कूल दिस्सो आयनदु। लगभग सौ लोकुर 
मंदाना लेक्का, जन-रंगमंच, रोमला काजे जागा, किचन, 50-60 
लोकुरा एक्सरसाईज ता जागा सब्बे मंतांग। 1943 ता आखरी ते नक 
हाई, खोया हवा जिला लोप्पा हथियारबंद लड़ाकू लोरा जबरदस्त 
नेतृत्व दिसिंता। विद्रोही जोशीली आबोहवा एवनल फैलेमासी मत्ता 
हथियार जमा कियाला उंदी पूना जटिल समस्या तेदता। हर लड़ाकू 
जत्था किन तम्मा हथियार जमा किया लागता। उचुक-उचुक जागा ने 
चीन तल हथियार वायनवु। मति माटु खुद वेने बारूद निहची ताकना 
बंदूक बने किया नोरोम। हर सेना तिगा पोयता गद्दार लोर किन 
पिड़ंगसी तत्तला काजे उंदी रस्सी मंदानदु। अंतर राज्य कमेटी ग्रेनेड 
ओसो विस्फोट बने कियाला काजे लोहा ता कारखाना बने कीयाना 
निर्णय एतता। कामरेड काप इदिना जिम्मेदारी एततोर। 5-6 कर्मचारिरा 
उंदी कारखाना मत्ता। कच्चामाल अगाटा लोकुरिगाटल दोरकनदु, मति 

कारखाना ता जागा तय कीयाना उंदी समस्या बनेमाता। हथौडी 
कोहकना लेग जेक एवनल केंजा वायनायो इंजी उंदी किला लेक्कटा 
जागा ते कारखाना वाटमूडाता। वेल्ले कोशिश कित्ता पेरके उचुक 
महीनांग लोप्पा मुन्ने विस्फोट तैयार कियमूड़ाता। उंदी दिय्या एन हो 
ओसो थोंग नाकिन विस्फोट हूड़ला काजे उंदी जेक ता मेट्टा बगिल 
केयतोर। विस्फोट किन उंदी सुडला गुमिया ते तासिसी जेक तल काम 
वायना लेक्का अदिन 100 मीटर ता उंदी रस्सी जोडे कित्तोर। माटु हरीं 
हूड़सोर मत्तोम, छाती धक्क-धक्क आया मंता, कामरेड काप किस्स 
वाटना निर्देश हीतोर। उचुन पोयो ओसो उचुन विस्फोट हूड़तोम। कम 
संख्या मंदना सम्प्रदाय ता वरोर कामरेड मजाक कीसोरे-इदु उंदे जागा 
ते रोमसी मंता। पहली कोशिश असफल आता मति काप ना लगातार 
कोशिश ओसो लगेमासी मत्तांकु आखरी सफलता दोरकता। 


इदु प्रसिद्ध लोहा कारखान 1945 ता अगस्त क्रांति ताकनास्के 
वेने काम वात्ता, प्रतिरोध लोप्पा वेल्ले मदद कित्ता। इदु मावा पहली 
हथियार कारखाना मत्ता। 


अध्याय तीन 


दक्षिण बगिल अभियान 


देश ते मलसी वात्ता पेरके हमेशाए दोआबे ता केंद्रीय कमेटी संगे 
सम्पर्क तासनोर। केंद्रीय सभा ता आठवी अधिवेशन लोप्पा 
वियतवाक लोप्पा क्रांतिकारी कमेटी बने कीयाना निर्णय एतद मत्ता, 
अस्के काओबांग ओसो बाकसान भू संगे सम्पर्क कीयाना मुख्य 
जिम्मेदारी जरूर मानेमातद मत्ता। गुप्त सम्पर्क तरीकाए आयवा पोरो 
वेहता रेंडासी इलाकांग लोप्पा माटु अगाटा निवासिरा लोप्पा सम्पर्क 
कीयाना कोशिश कियानोर। अदिन काजे दमन परिस्थिति ते मावा 
सम्पर्क मंदानदु प्रतिरोध ता क्षमता वेने मत्ता 


दोआबा तल सम्पर्क तासला काजे बद हरीं किन वेंडसी दायना 
मत्ता, अदु इलाका साम्राज्यवादी दमन संगे पीड़ित हो ओसो मुंग 
आदिवासीरा इलाका मत्ता सरल ओसो सीधा-सादा मुंग सम्प्रदाय 
आंदोलन ता आम प्रचार संगेने विद्रोह काजे तैयार आतोर। मेहमान 
नवाजी ओसो मदद कीयाना ओरा परम्परा मत्ता। उपनिवेशवादिर 
ओसो फासीवादीर किन पूंडला काजे उंदी आसी मत्तोर। ओरा पोरो 
बास्तविक आन्तरिक आस्था तोहला काजे ओरा बचोनो तीहार कुने 
शामिल आया लगता। पिस्वल ता पोरोल ते माटु उंदी परिवार ता 

तम्मोर लेक्का जापानी ओसो फ्रांसीसी लोर किन पूंडकोम ओसो 
वियतमिन्ह ता कार्यक्रम किन अमल कियाकोम इंजी किरिया 
कियानोरोम। माटु-एकता ओसो संघबद्ध काजे संकट परिस्थिति ते वेने 
बस्के ने लीग संगे गद्दारी कीवोम इंजी किरिया कियानोरोम। इद 
किरिया किरियानास्के पारम्पारिक रूप ते कोर पूज लागनदु अनि 
धूपदान किन एर लोप्पा उरहा लागनदु। 


आंदोलन मुन्ने दायना संगे-संगे दुश्मन बगिल तल दमन वेने 
बेरसता। ओरु एनगन सान, एन ग्वेन बिन, काओबांग ओसो किम्मा 
किन घेरेकित्तोर। ओरु सम्पर्क ता सब्बे हरिंग बंद कित्तोर। आखरी हंदी 
ते कामरेड थिएट होंग ना संगे मावा राजनीतिक शिक्षा ता पढ़ाई शुरू 
कीयाना पोल्लो कित्ताद मत्ता अचानक पैल्यूडिज्म ते नावा पोरो 
हमला आता। अगाटा लोकुर नाकिन “इंजे उंदी हमला आयार, नीकिन 
गिरफ्तार कियाला काजे उंदी बेहरा जत्था इगा वाया मंता। इंजे लीग 
ता कार्यवाई उचुन रोमी कीतेके बेस आयार” इंजी इत्तोर। इद 
परिस्थिति ता परिप्रेक्ष ते काकाल हो ओसो पार्टी कमेटी वरोर सहयोगी 
किन लोहची मावा काम ते शामिल आयला इत्तोर। मति मूल संगटन 
ता नुकसान बारे ते आल्सिसी माटु अगाने मंदाना निर्णय कीतोमा 


उंदे दिय्या दुश्मन वेल्ले क्रूर रूप ते धरपकड शुरू कित्तोर। माटु 
कामरेड खान ओसो लाक ना निर्देश पोयसी बेहरा मुसुर ता नडुम 
नरका खतरा तल बचेमायला काजे मैदान जंगल पार कीसी सुरक्षित 
जागा ते दायना लेक्का व्यवस्था कीतोम। नरकुम एवनल माटु मेट्टा 
पोरो ओसो घाटुम नड़मा ताकसोर मत्तोम। नरकुम वेल्ले धुंद पोयसी 
मत्ता अद्रमासी मूंड मीटर जेक वेने मानेय दिससोर हिल्वा मत्तोर। 
नरकुम धुंद गुचता पेरके उंदी सुडला नार हेरेटा मेट्टा पोरो एवतोम। 
अस्के दुश्मन ता फौज अगा हर लोता तलाशी कीसी कार्यकर्ता लोर 
किन परहकसोर मत्ता। आखरी हंदी एवनल लगभग उंदी मिलिमीटर 

माटु मिंडांग संगे मुन्ने हत्तोम, ताना पेरके ओसो ताकना शुरू कीतोम। 
दुपार ते माटु वेल्ले दोगसी मत्तोम अद्रमासी मुन्ने दायना हिम्मत हिल्वा 
मत्ता मति कामरेड्स ना मदद ते नुल्पे एवनल ओसो मुन्ने दायना शुरूप 
कीतोम। नुल्पेह बेरा उंदी बेहरा मेट्टा ते एवतोम, डेरा वाटला काजे 
सुडला झोपड़ी बनेमाता। अगाटा निवासिरा पोरो दमन ता प्रतिरोध 
कीयाना निर्णय एतसी संगठित कीयाना योजना बनेमाता। नन्ना ओसो 
कामरेड थिएट हुंग बीमार आसी मत्तोम। दवा पोरोल ते सिर्फ कुआओ 
पोरोल ता उंदी मर्रा ता जडी दोरकनादु। मावा भयानक परिस्थिति किन 
हुड़सी स्थानीय कामरेड्स नीला शर्ट वाले हकीम (जड़ी-बुटी 
हियानोर) किन केयतोर मति ओर बाता कियानूर? कामरेड काप ना 
मदद ते पार्टी कमेटी संगे सम्पर्क किसी उचुन कुनैन दोरकी कीतोम। 


इद इलाका लोप्पा इद दमन ता तूफान वेल्ले दिय्यकंग एवनल 
ताको आता, मति इदु मावा पहली मौका मत्ता अदिन काजे वेल्ले 
मुश्किल वातांग। आंदोलन ता स्पीड उचुन दिय्यंग रोमता, मति प्रचार 
काम ओसो राजनीतिक पढाई ताकसोर मत्ता। पूना शुरूआत ओसो 
शुरू आता। इद अनुभव राष्ट्रीय मुक्ति परिषद ओसो प्रतिरोध संगठन 
नड़मा सम्पर्क किन ओसो वेने मजबूत कित्ता। घाटी लोप्पा पूना जोश 
दिसता, विद्रोह ता किस्स ओसो पोतलाता। क्वांग किन मुक्त कीयाना 
किरिया कीसी मुंग जनजाति ता संगठन ओसो उंदी आता। आंदोलन 
ओसो तेदता। हथियारबंद विद्रोह ता संभावना पोयसी अक्तूबर क्रांति 
ता वर्षगांठ ते उंदी खास सभा केयताद मत्ता। इद प्रोग्राम लोप्पा 300 
प्रतिनिधिर वासी मत्तोर। “शॉक डिटैचमैन्ट' ता लगभग 12 कार्यकर्ता 
लोर तम्मा कुशलता तोहतोर। 


मावा प्रचार ता मदद कियाला काजे वियतमिन्ह कार्यक्रम किन 
कविता ता रूप हीतोर। नन्ना नावा मुंग भाषा ते कविता रास्तान। माटु 
पूना नारांग ओसो क्रांति ता महत्व वेहचसोरे सरल भाषा ते अलग- 

अलग पीटोंग संगे स्थानीय जनता नड़मा प्रसारित कित्तान। लीग ता 
कार्यक्रम किन वेने ताना लोप्पा जागा दोरकता। उदी दिय्या माटु उंदी 
नाटे मावा प्रचार किन वेल्ले सफलता दोरकतादु हूड़तोम। अगाटा 
सुडला-सुडला पिल्ला-पेकोर कवितांग तोडूडी ते केजी किया मंतोर। 
दक्षिण ता अभियान संगे-संगे कार्यकर्ता लोरा ओसो वेने त्याग किया 
लागता। अंतर राज्य कमेटी ता मांग ते लगभग सौ पिल्ला-पेकोर लोन 
विड्चसी मावा सेना लोप्पा शामिल आतोर। अलग-अलग जागा ने 
ओरु मास्केट, ग्रेनेड लेक्काटवु जमा कित्तोर। कामरेड हुंग ना उंदी 
अलगे रकम ता रिवाल्वर मत्ता। नावा संगे उंदी पाड्ना ग्रेनेट पेटी 
दोहची मंदानदु। अदु बद आत्मविश्वास ओसो साहस हीतायो हल्कोए 
अंदाजा वाटा परमूड़ांता। स्थानीय क्रांतिकारी ओसो आक्रमण दल 
कुना संगे उंदी देगवा लेक्कटा सम्पर्क बनेमासी मत्ता। प्रचार ता लक्ष्य 
पोयसी इद संगठन दक्षिण बगिल हत्ता। उंदी दल प्रथम दल ता प्रचार 
ओसो देख-रेख किन कारगर ओसो बेस संगठित कीयाना दिशा तेने 
मुन्ने हत्ता। वीरु हर जागा ते पक्का कार्यकर्ता लोर किन परहकतोर 
अनि ओरकिन राजनैतिक रूप ते शिक्षित कित्तोर। बस्के-बस्के मावा 
अभियान मुन्ने तन्ना काम किन मुन्ने ओता। इद दल स्थानीय लोकुरा 
लोप्पा उचुन बेस मत्ता निवासिरा लोप्पा गुप्त संगठन बने कित्ता, 
पाड्ना, संगठन संगे सम्पर्क कित्ता। इद संगठन ता कामकाज किन 
पैराट्रपर लोरा तरीका” वेने इंतोर। 


माटु मुन्ने दायनादु जारी मत्ता, अस्के अचानक उंदी 'लब्बड़ ता 
समाचार” दोरकता। आंदोलन ता काम काजे माटु किम्मा वेंडसी 
नगुएनसन एवसी मत्तोम। देखरेख ओसो शिक्षा ता काम ताकसोर 
मत्ता। इंजे नन्ना नगुएनसन ता उंदी मुख्य शहर लोप्पा मंतान। कामरेड 
हुंग निगा पार्टी ता जरूरी सभा केयला काजे उंदी चिट्टी वात्ता। 
काओबाक लोप्पा एवता पेरेक कामरेड हुंग ओसो ओरु काकल हो 
चीन लोप्पा बीमार आसी बंदी परिस्थिति शहीद आतोर इंजी वेहतोर। 

ओना शहदत ता कबुर केंजसी मावा गुंडे गुंडा पोयता। केंद्रिय 
कमेटी किन ओना शहादत ते शोकसभा केयला वेहताद मत्ता। कामरेड 
तोंग किन इद सभा ता अध्यक्षता कियाला काजे केयताद मत्ता, 
स्मृतिरक्षा काजे कामरेड काप किन काकल हो ना इस्तेमाल आता 
सूटकेस किन तत्ताला काजे निर्देश हीतोर। चीन लोप्पा हो ना स्तूप 
स्थापना काजे लोहना निर्णय आता। उचुक दिय्यंग पेरके नन्ना मुन्नेटा 
जागा ते मलसी वात्तान। दुक्कम पोयसी तल्ला बोजा आसी मत्ता, 
मेलिया परवा लेक्काट हिरंगम ओसो विंकोवंको मेट्टा हरदे मुन्ने दाया 
मंतान। अद नरका नावा काजे बस्केने मंरगा परवा लेक्का मंता। खुद 
किन लावारिश पिल्ला-पेकोर लेक्का हूड़तान। कोंडा ते केन्नेर पोयसी 
मोय्योल पोरो हुक्कांग हूड़सोर मत्तान। 


अदुना उचुन दिय्या पेरके चीन तल उंदी पत्रिका दोरकता। कागज 
ता खाली जागा ते चीनी शब्द ते रासिस मत्ता “राइटिंग काकल हो ना 
लेक्का मत्तांग। सब्बे तोर सहास ओसो बेस मंदाकिनर इंजी आशा 
कींतान, इगा सब्बे काम बेस ताका मंता।” ताना पेरके कविता उचुक 
लाईनकुः 


मोय्योल मेट्टांग किन घेरे कीसी मंतांग 
मेट्टोंग मोय्योल किन पोयसी मंतांग 

सुडला डोड्डांग उंदी शीशा लेक्का मंतांग 
ताना लोप्पा बस्केने हीकड़ वायो, 

पश्चिमी मेट्टा पोर्रो नन्ना वरोरे ताका मंतान, 
नावा जीवा निंडसी तेदता। 

जेक दक्षिण ता मोय्योल किन हड़सी-हूड़सी 
आल्या मंतान दोस्त लोरा पोल्लोंग- 

मावा खुशी ता बदे हंदी हिल्ले। 


पत्रिका नन्ना कामरेड काप किन तोहतान अनि इद पत्रिका ता 
स्टेटमेंट ता बारे ते पूछेमातान। कामरेड काप- “नाकिन उचुन वेने 
समझेमासोर हिल्ले, क्वोमिंगतांग ता गवर्नर नाकिन खुद नगुएन 
आइकुअक (हो) शहीद आतोर इंजी वेहतोर।” माट चीन भाषा ते ओरु 
बाता वेहला आल्सतोर इंजी आल्सतोम। 


चीन गवर्नर हो ना बारे ते वड्कसोर मत्तोर, अस्के बार-बार दुहरे 
कीसोर मत्तोर- “सुलो, सुलो” मति मना कामरेड्स शायद गलत अर्थ 
तेंडतोर अनि, काकल हो डोलतोर इंजी आल्सतोर। 


1940 ता अगस्त ते आखरी दिय्यंग दक्षिण ता हरी मावा काजे 
खुलेमाता। माटु आम जनता किन बेहरा इलाका ते संगठित कीतोम। 
बचोनो मेट्टांग-नाहकु वेंडसी मुंग जनजाति ते नेंगतोम। दायना हरीं ता 
नालुंग बगिल विद्रोह ता विज्जा फैलेमाता। आम लोकुरा प्रेरणा वेल्ले 
बेरसिस मत्ता। मावा संगठन मुंग ओसो थो सम्प्रदाय नड़मा स्थाई नींव 
आरसी मत्ता ओरु माकिन केयतोर। फियाबोक मेट्टा मुन्ने मुंग 
अध्युसित ग्रामीण इलाका ता वियतमिन्ह काजे काम कित्तोर। पेकाल- 
पिल्लांग सब्बेना तोड्डी ते क्रांतिकारी पाटांगे मत्तांग। मंदिर, पेनकुना 
मूर्ति लेक्काटवु साधारण रूप ते पुनवा मत्तोरा काजे निषिद्ध जागा 
मंता, अवु वेने नेंडु क्रांतिकारीरा काजे निरापद आश्रय मंता। अदु बदे 
उंदी किला मत्ता लेक्का दुश्मन ता खुफ्या लोकुर अगा नेंगा परवोर। 
मार्च आखरी ते नन्ना कोक इलाका ता चोचू ते वात्तान। उचुन जेक 
हत्ता पेरके उंदी जंगल नड़मा कामरेड चू फान तान कलियतोर। नरका 
माटु मोय्योल दोड़ मर्राक-आकिंग पोरो हुंजानोरोम। 


कामरेड थान थाई नगएन ओसो दोआब इलाका ते बाकसन 
ओसो विन लोप्पा मावा मूल संगठन बनेकीतोम, चोचू, हाई थू ते वेने 
आंदोलन फैलेमाता इंजी विस्तार ते वेहतोर। दुश्मन दमन जारी 

तास्तोर। थान केंद्रीय कमेटी मावा वरोर विश्वासनीय कार्यकर्ता संगे 
रिपोर्ट लोहताद मंता इंजी वेहतोर। रेंडु हप्तांग नड़मा बदे समाचार 
वायो। दमन बेरससोर हत्तांकु, बदे हरीं खतरा तुकू खाली हिल्वा मत्ता 
मुन्नेटा लेक्का नाकिन काओबांग ते मलसी दाया लागियर। चोचू ते 
मंदानास्के वियतमिन्ह लीग ता अनुभव ता विवरण रास्तान अनि 
दोआब इलाका ते लोहतान। 

टेट तिहार तुकू मुन्ने न्ना काओबांग एवतान। 'चंद्रवर्ष' ता 
आखरी दिय्या बचोनो कार्यकर्ता लोर ओसो आक्रमण-शिविर ता 
लगभग बीस प्रतिशत लोकुर मावा सफलता मानेयमायला काजे 
कार्यक्रम लोप्पा शामिल आतोर। वितमिन्ह लीग ओसो काओबाक 
लांग ता पार्टी लोप्प उंदी झंडा बनेमाता, ताना पोरोल “विजयी 
आक्रमण” इंजी हीताद मत्ता। अस्के स्वेत आतंक ता पूना कालम शुरू 
आता। 


26 


अध्याय चार 


काओबाकलांग ते स्वेत आतंक 


1942-43 ता वियतमिन्ह लीग ता आंदोलन काओबाकलांग प्रदेश ते 
फैलेमाता। काओबाकलांग ता नौ जिलांग ने मूंडु (हा क्वांग, ह्वांग 
आन ओसो नगुएम बिन) मुक्त इलाकांग मत्तांग ओसो दूसरा जिला ते 
मावा संगठन मत्तांग। लांगसन ते माटु अधिकार थाट एवनल फैलेत्ता, 
थ्येन थाट ओसो क्वांगत्रुंग इलाका लोप्पा मावा संगठन वेल्ले मजबूत 
मत्ता 

इगा उचुका आंकड़ांग हिया मंतोम, हा क्वांग (नुंग सम्प्रदाय) 
लोप्पा 1941 ते 1053 कार्यकर्ता लोर राष्ट्रीय मुक्ति संग्राम संगे 
जुड़ेमासी मत्तोर। 1942 ते ओरा संख्या 3096 आता। ओरा लोप्पा 
1049 वेल्ले विश्वसनीय ओसो ठोस कार्यकर्ता लोर मत्तोर। 1049 
लोकुरा लोप्पा 235 लोकुर आत्मरक्षा ओसो हमला काम लोप्पा 
मंतोर। अद जिल्ला लोप्पा माटु 6 राजनीतिक पाठ पंडतोम। ताना 
लोप्प मूंड फौजी शिक्षा काजे मत्तांग। 1943 ता राष्ट्रीय मुक्ति संगठन 
लोप्पा लगभग सब्बे शामिल आतोर। 1400 लोकुर किन आत्मरक्षा, 
आक्रमण वाहिनी ता 15 हिस्सा ने तूसताद मत्ता। अद जिल्ला लोप्पा 

ग्यारह राजनीतिक शिक्षा ता पाठ, 26 फौजी शिक्षा, 10 प्राथमिक 
शिक्षा ता स्कूल कुना स्थापना अगाट लोकुर कित्तोर। 


युवा वर्ग ता वेल्ले पिल्ला-पेकोर फौज लोप्पा शामिल आतोर, 
गुप्त संगठन संगे जुडेमासी काओबाक इलाका ता नाटेनोर लगभग 
सब्बे तोर किन हथियार हिया परतोम। 1942-43 ता अंतर राज्य 
कमेटी हथियारबंद ओसो कुशल फौजी कार्यकर्ता लोरा दल बने 
कित्ताद मत्ता। वेल्ले बेहरा जांच पड़ताल ओसो विचार कित्ता पेरके 
अविन संगठित कित्ता मत्ता। 1943 ते होंगवियत ते ओरा कुशल 
संचालन ता प्रदर्शन तोहतद मत्ता। “शॉक आक्रमण” दल ता कम्युन 
संगे वियतमिन्ह लीग कार्यकर्ता ओसो राष्ट्रीय मुक्ति संगठन ता पक्का 
कार्यकर्ता लोरो लोप्पटल उंदी हजार लोकुर किन पोयसी इद्रम कित्ताद 
मत्ता। प्रशिक्षण किन मजबूत बने कियाला काजे इद प्रदर्शन ता जरूरत 
मत्ता। इदे आयवा इद ताकत ता प्रदर्शन कारण ते परेशान मत्ता लोकुर 
किन संगठित कीयाना ओसो प्रतिक्रियावादीर किन वेरहना संभव 
आता। मति इद प्रदर्शन पेरके मना ताकत दिसतांकु दुश्मन ता दमन 
पक्का आता। 


इंजे अनाज वेने जमा किया लागता। विद्रोह ताकनास्के उंदी-उंदी 
अनाज ता गोदाम हर जिला ते मत्ता। तोड़ियो लोप्पा गुमिया कारिसी 
किस पोत्ती किसी अद गुमिया किन नालुंग बगिल तल मजबूत 
कियमूडायनदु। वेहुर ता टाडा संगे नालुंग बगिल वेटटड़ पंडसी अदिन 
मजबूत कियमूड़ायनुद। रकम-रकम ता हथियारकु अस्सना वेने 
ताकसोरे मत्ता। लोकुर एरमिंग, नांगलकु वम्मसी वेने हथियारकु जमा 
कियानोर। बेगा-बेगाने हथियार रिपेयर कीयाना कारखानांग बनेमातांग। 
मना कार्यकर्ता लोर अलग-अलग लोहा, तांबा लेक्क्टा कच्ची वेने 
जमा कियानोर। 

फ्रांस उपनिवेशवादिर वीत्तता विद्रोह किन कमजोर कियाला 
काजे दमन ता रक-रकम ता षंड्यंत्र कित्तोर। मुन्ने ओरु मूल संगठन 
बगिल कोंडा वाटतोर, ताना पेरके मना अनाज ता गोदाम किन नष्ट 
कियाला आल्सतोर। इदे आयवा पार्टी कमेटी ओसो गुप्त संगठन किन 
खत्म कियाला काजे ओर फौजी अभियान शुरू कित्तोर। 


काओबांग हर्दे कामरेड चू वान किन चोचू ओसो चोदन्‌ ता हंदी 
ते विड्चसी वातोर मलसी वायनास्के नड़मा बाकान हेरे पांडरी आतंक 
ता पहली चरण वेल्ले खतरनाक तरिका ते तेदता। नालुम एवसी 
कलियला काजे कामरेड डुक जुआन ना चिट्टी दोरकता। डुक जुआन 
दक्षिण सेना ता एजिटप्रप (प्रोपगेंडा विभाग) ता प्रधान मत्तोर। वीरु 
वेल्ले कुशल ओसो वीर कार्यकर्ताल ओसो संगीतकार (पाटा ता 
म्युजिक बने कियानोर) वेने मत्तोर। फुतुंग लोप्पा वासी दुश्मन सेना 
लोहता इंजी कबुर दोरकता। कामरेड डुक जुआन तैयार हिल्वा मत्तोर। 
दुश्मन सभा ते वासी ओना तल्ला ओसो कै कोयसी नाटेना हाटुम ते 
प्रदर्शित कित्तोर। 


मावा हरीं बंद कित्तोर। लोकुर पूराए तितर-बितर आतोर। बद्रमाई 
विंकोवंको हरी पोयसी फियरबाक मेट्टा ता बेहरा तेरगाड़ किन वेंडसी 
काओबांग एवतोम। अगा वेने दुश्मन दमन जारी मत्ता खासकर मना 
फौजी ताकत ता प्रदर्शन आसी मत्ता जागा तेने दमन ता जोर मत्ता। 


लामसोन घाटी ता पार्टी दफ्तर दुश्मन वेल्ले घेरे मातोर। मति हर 
बेरा माटु दुश्मन ता आमने-सामने वायवा लेवा उचुन जोम काजे दूसरा 
जागा ते डेरा वाटा लागता। उंदी दिय्या दुश्मन मावा पायलेट टीम पोरो 
फैरिंग कित्तोर। मति मावा प्रतिरोध मुन्ने ओर्‌ टिकेमाया परवोर आतोर 
अनि वित्तितोर। 


इदे आयवा दुश्मन वेने रक-रकम ता तरीकांग लागू किया मंतोर। 
प्रचार काजे दिवार पोरो पोस्टर वाटिंतोर। अगाटा लोकुर किन जमा 

कींतोर अनि काम ते दायला ओसो वियतमिन्ह संगे सम्पर्क कट 
कियाला वेहिंतोर। ओर बंद मत्ता छापामार लोरा संगे जुड़ेमासी मत्तांकु 
ओरकिन ओरु विड्सनूर ओसो हथियारबंद मंदानोर किन सरकारी 
दलम ते शामिल कियमुड़ायर इंजी प्रचार कित्तोर। मति इदिना उल्टा 
असर अरता, बोरे ओरा विश्वास कीवोर। इदिना उल्टा मना कार्यकर्ता 
लोर बदे वेने परिस्थिति ता सामना कियाला तैयार आतोर। 


इद सफलता पेरके ओरा दमन बेरसोर हत्ता। ओरु जासूस विभाग 
किन ओसो मजबूत कित्तोर, क्रांतिकारी दृष्टिकोण ते महत्वपूर्ण मत्ता 
जागांग पोरो सेंटरी वाटताद मत्ता। ओर क्रांतिकारी कार्टकर्ता लोर किन 
बंदी बने कीयाना कोशिश कित्तोर। ओरु मना समर्थन हियाना सब्बे 
लोहकुन किस वाटतोर अनि सम्पत्ति जब्त कित्तोर। वेल्ले नाहकुन 
तोड्यो ते मिसतोर। बोना कैदे वियतमिन्ह ता बदे दस्तावेज दोरकता 
इत्तेके ओरा तल्ला कोयसी किस ते वाटसी हाटुम ते तोहतोर। 
क्रांतिकारा तल्ला दा कीमत 1000 पियात्रा (वियतनाम ता करेंसी) 
तल 20,000 पियात्रा मत्ता। बाकसोन ओसो बुनाई ता अनुभव पेरके, 
दुश्मन नाटेनोर किन पुनरगठित कियाला वेहतोर, नाटे ना लगभग सब्बे 
नोर किन उंदी जागा जमा कियाला वेहतोर। ओरा उंदी-उंदी लोहकुन 
किस्स पोत्ती कित्तोर। बचोनो बेरा मेट्टा पोरोटल माटु इद्रम ता घटनांग 
हूंड़तोम। दमन ता किस्स लोप्पा मना कामरेडूस ना नाहकु नीर 
पोयतांग। काओबाकलांग ता उंदी बेहरा हिस्सा इद्रमे ध्वस्त आता। 


नाटेनोर किन लोहता सब्बे पूना जागा ने वेल्ले भयानक दुक्कम 
ता पिस्वल पिस्सा लागता। बेहर नाहकुने संतरी काजे वेहुर ता वेट्टड 
वाटमूड़ाता। हर मानेट किन परिचय-पत्र हियमूड़ाता। नुल्पे 6 तल 
नरकुम 6 बजे एवनल कर्फ्यू वाटसी मंदानदु। फसल बद्रमाई दूसरा नाटे 
तत्ता परमूड़ायो। बोर दोरकतेके ओनकिन फैरिंग कीसी हौकानोर। 


मना कार्यकर्ता लोरा पोरो दुश्मन हमला आता दिय्या दुश्मन 
नाटेने नेंगसी वेल्ले क्रूर रूप ते कत्ल कियानोर ओसो किस्स वाटसी 
लोन-दुवार पोत्तिह कियानोर। लोकुर लोन-दुवार हिल्वा पिस्सला 
मजबूर आयनोर, वियतमिन्ह लीग ता सब्बे सम्पर्क खत्म कियाला 
काजे किरिया पत्र रासला काजे मजबूर कियानोर। 


इद्रम ता परिस्थिति ते अंतर राज्य कमेटी जन-साधारण ता 
प्रतिरोध व्यवस्था ता निर्णय कित्ता। पार्टी शाखांग ओसो वियतमिन्ह 
ता कमेटिंग राष्ट्रीय मुक्ति संगठन सब्बे विश्वसनीय कार्यकर्ता लोर किन 
पोयसी स्वेत आतंक खिलाफ संगठन बने कित्ता। प्रतिक्रियावादीर 
दलम ते नेंगा परवा लेक्का व्यवस्था कित्ताद मत्ता। मनम मत्तास्के 
लोकुरा लोप्पा भरोसा बेरसता। नाटे ना लोकुर आत्मविश्वास निल्पी 
कियाला काजे मना कार्यकर्ता लोर रोमावा लेवा मेहनत कित्तोर। 
अस्के ने ढुलमुल लोकुरा लोप्पा दुश्मन तम्मा जाल वाटतोर। ओरा 
लोप्पा उचुन मूल मावा पोरो विश्वास तासिसी काम कित्तोर। बाकी 
सब्बे जागा ने लगभग सौ पिल्ला-पेकोर गेड़ा ते डेरा वाटतोर। 
काओबाकलांग ता सब्बे कार्यकर्ता लोर किन गुप्त जागा ते दायला 
निर्देश हीतोर। रेंडु-मूंड महिनांग काजे मकसी मंजी अनाज जमा 
कित्ताद मत्ता। भरोसा मत्ता कार्यकर्ता लोरा संगे सम्पर्क ओसो खतरा 
मत्तास्के गुप्त अड्डा ते दायना निर्देश हीतोर। इद्रम गुप्त कार्यकर्ता लोरा 
संख्या तीरम-तीरम बेरसता। अन्तप्रादेशिख कमेटी आंदोलन ताकी 
कियाला काजे उचुन गुप्त केंद्र कुना स्थापना आता। पार्टी ता बचोनो 
कार्यकर्ता लोर लोन विड़चसी गेड़ा ते डेरा वाटतोर। उंदी सुडला 
झोपड़िंग ने पार्टी कमेटी ना ऑफिस बनेमाता। वेत्तिता केड़ी आकिंग 
संगे वेसतोर, अनि हुंजला काजे वेहुर संगे बड्डिंग बने कित्तोर। हर गुप्त 
केंद्र लोप्पा पांच तल दस कार्यकर्ता मंदानोर। कठोर अनुशासन, 
राजनीतिक पाठ ओसो फौजी शिक्षा हीसी तैयार कित्ताद मत्ता 
नरकाटा गाटो नुल्पे चार बजे तुकू मुन्ने तिंदानोर। गुप्त इसारा संगे 

समाचार हियाना-एतना कियानोर। परिस्थिति अनुसार आलोचना 
पेरके प्रतिरोध हर्री पोय्यनोर। सब्बे तोर किन आराम कियाला टाईम 
दोरकनदु। नरका आराम कित्ता पेरके नरकुम मच्च अर्रना मुन्ने 
होशियार आसी नाटेनोर किन खतरा ते वाटवा लेवा पार्टी कमेटी ते 
वापिस दायनोर। इद खतरा संगे निंडसी मत्ता पिस्वल, त्याग तल मूल 
संगठन संगे सम्पर्क तासना विचार आम जनता ना जीवा ते उंदी 
क्रांतिकारी चेतना पुट्टी कित्ता। 


दुश्मन समझेमातोर, आम जनता ओसो कार्यकर्ता लोरा लोप्पा 
अलगाव तत्ताना असंभव आता। दमन ओसो ज्यादा बेरसता, हर 
जागा ते संतरी वाटतोर। मेट्टा, गेड़ा सब्बे जागा दुश्मन ता सेना। गर्मी 
कालम ते क्रांतिकारीरा डेरा समझेमासी ओरा बचोनो गेड़ा किन पोत्ती 
कित्तोर। बोर एर उंडा वेस्ता कार्यकर्ता लोर किन पोयला काजे नरका 
झरनांग-हिल्कांग लेक्कटा एर मत्ता जागा ते एम्बुश उदानोर। उंदी बेरा 
माटु बद्रमासी अग्निकांड तल बचेमातोम। झरना हेरे उंदी डेरा ता बारे 
ते ओरकिन कबुर दोरकता। दूसरा बचोनो गुप्त केंद्र उंदी-उंदी कीसी 
ओर घेरे कित्तोर। बाओकान दुश्मन ता दूसरा निशाना मत्ता। कामरेड 
ह्वांग साम, नन्ना ओसो इरवुर कार्यकर्ता लोर उंदी मेट्टा पोरो मूंड 
दिय्यांग मत्तोम। माटु गाटो अट्टला काजे वेहुर लोप्पा जमा आता एर 
ओसो उचुन टोंडूडांग ने जमा आता तरल पदार्थ दोरकनदु। मति इचोम 
तिप्पल ओसो दुश्मन दमन मत्तेकाई आम जनता ना मनोबल पोरोए 
तेदसी मत्ता। दुश्मन किन गुप्त केंद्र ता बारे ते कबुर दोरकतेके अगा 
नाटेना लोकुर किन बरबाद कियानोर। नाटेनोर किन रेंड-मूंड दिय्यांग 
गेड़ा ते मंदा लागनादु। माटु जन आंदोलन किन उंदी तात्कालिक 
नुकसान आता लेक्का आता, मति जनता ना जीवा बदलेमायो। दमन 
संगे पीड़ित आसी वेने किरिया कियानोर- “विद्रोह शुरू आतास्के माटु 
दश्मन किन पूराए खत्म कियाकोम”। वरोर गुप्त कार्यकर्ता ना बारे ते 
पता दोरकता इत्तेके पूरा नार तोड़ियो ते कलियाना आंता। जन- 

साधारण नड़मा मावा संगटन खत्म आतेके विद्रोह बद्रम शुरू आता? 
बद्रमाई मना जन-संगठन किन ताकी कियाला लागियर - इदु हर गुप्त 
संस्था ओसो लड़ाकू कार्यकर्ता लोर किन सूचित कियमूड़ाता। बदे वेने 
खतरा मत्तेके संगठन किन तोडे कीयानायो। दमन मना विश्वसनीय 
कार्यकर्ता लोर किन चुने कीयाना मदद कित्तोर। हर सभा पेरके गाटो 
तिंजी कार्यकर्ता लोर गुप्त केंद्र ते मलसी वायनोर। अगाटा आम लोकुर 
किन रूस क्रांति, दोआब क्रांति स्पीड ते मुन्ने दायना दिना बारे ते 
वेहानोरोम। ओरकिन उचुक दिय्या ने दमन कमजोर आयार इंजी समझे 
कियानोरोम। ओरा संगे लीग कार्यक्रम ताकी कीसोर मंदाला काजे 
नक्शा बने कित्ताद मत्ता। 

बदे-बदे इलाका लोप्पा माटु सिर्फ जोन्नांग लेवेके नूकांग कलसी 
तिंजी पिस्सा लागता। लेवेक मर्रा ना मोदोल संगे गाटो ता जरूरत किन 
पूरा किया लागनदु। होवोर एर ते उसने कीसी तिंदा परवा मत्तांकु 
अदिना कारियल एर तुन वाटिसियानोरोम। 


अध्याय पांच 


हथियारबंद क्रांति हर्दे 


बदे डावुट हिल्वा दुश्मन हमला मना मूल संगठन किन नुकसान कित्ता, 
मति बचोनो रकम ता संगठन कुन अदु मजबूत कियाला वेने मदद 
कित्ता। उचुन दिय्यांग लोप्पा आंदोलन फैलेमासी हथियारबंद क्रांति 
बगिल मुन्ने हत्ता। काओबाकलांग प्रदेश ता अंतर राज्य कमेटी गुप्त 
केंद्र किन फौजी तैयारी ना काजे निर्देश हीता। राजनीतिक ओसो फौजी 
काम उंदे बेरा ताकतांग। गुप्त केंद्र कुन हमेशा तैयार मंदाला काजे 
निर्देश हीतोर। हमेशा सामान दोहचीए मंदानदु। सिर्फ निर्देश किने 
केपसी मंदानोरोम। जिलांग लोप्पा सात-दस किन पोयसी दल बने 
कित्ताद मत्ता, एरिया दलम हथियारबंद प्रचार ता जिम्मेदारी एतता। 
ओरु खतरनाक प्रतिक्रियावादिर किन नष्ट कित्ता आम जनता पोरो 
दमन कियाला काजे इव सब्बे कार्यक्रम साधारण रूप ते नाटेनल जेक 
आयनवु। 


मूल संगठन किन टिके कीसी तासला काजे माटु बचोनो बेरा 
हमला कियाला दस्ता लोहतोम, मति सिर्फ आंशिक रूप तेने सफलता 
दोरकता। 1944 शुरूआत ते दोआब संगे सम्पर्क तासना मुख्य 
समस्या आता! पार्टी निर्देश संगे गुप्त रूप ते फियरबाक मेट्टा ता पैताने 

गेड्डा तल दक्षिण बगिल दायला मदद कीयाना बचोनो शाखांग 
बनेमातांग। 


हर्दे माटु बचोनो नाहकु ध्वस्त आतादु हूड़तोम। हंदी इलाकांग 
पोरो दुश्मन ता हथियारबंद संतरी मत्ता। किम्माक विङ्चसी मना दलकु 
पिय्यल आराम किसी नरका दक्षिण बगिल हत्तांग। अद यात्रा वेल्ले 
तिप्पतलतादु मत्ता। लगातर मुस्सुर वासोर मत्ता, सुडला-सुडला सड़क 
मेट्टा डोड्डांग ना ऊसा संगे पोंगसोर मत्तांग माटु पूराए नांदसी मत्तोम। 
बस्केने पांजा ते डेरा वाटसी किस्स पोत्ती किसी ड्रेसकु वेत्तिह 
कियानोरोम, अनि ओसो ताकना शुरू कियानोरोम। साधारण रूप ते 
माटु नरकुम मर्रा दोड़ आकिंग तारसी आराम कियानोरोम। मूल 
संगठित इलाकांग लोप्प दायला काजे लगभग रेंडु-मूंड नरका नार 
लोप्पटल ताका लागनदु। अवु नाहकु प्रतिक्रियावादिरा कैदे मत्ता 
लेक्का मंता, दुश्मम ता संतरी मंदानदु। माटु चुपचाप हरी वेंडानोरोम। 


8-9 दिय्यांग ताकता पेरके माटु काओबा वेंडतोम। फियारक 
मेट्टा ता पैताने पोर्रो सभा केयतोम। हथियारबंद लड़ाकू कार्यकर्ता लोर 
पत्रिका छापे कियाला काजे तम्मा संगे कागज, कलम ओसो 
लिथोग्राफी ता सामान तासानोर। इदे आयवा ओरा काम पार्टी कमेटी 
ओसो आंदोलन तुकू मजबूत कीयाना वेने मत्ता। दोगसी मत्तेकाई मावा 
लोप्पा हंदी हिल्वा जोश मत्ता, आराम कियवा लेवाए माटु लोन बने 
कियाला मर्राक नड्कना शुरू कीतोम। नन्ना कामरेड थानकुआंग किन 
अगाटा संगठकुन संगे सम्पर्क कीयाना जिम्मेदारी हीतान। नुल्पेह बेरा 
मलसी वासी ओरु अगाटा संगठनकु बदले कित्ताद मंता इंजी लब्बड़ 
ता कबुर हीतोर। लड़ाकू कार्यकर्ता लोरा बचोनो लोहकु पोत्ती कित्तोर। 
स्थानीय लोकुर किन टाईम टू टाईम संतरी हूड़ना इंजी वेहतोम। अद 
कालम ते तिंदला काजे जावा विड़चसी बाताले दोरको। आखरी ते 
माटु वेल्ले लोकुर बीमार आतोम। 

दमन कारण ते मावा लोप्पा वेल्ले मुश्किलकु पुट्ठतांग। मति 
कार्यकर्ता लोर कमजोर आयोर। ओरु तना जीवा हियाला काजे पूराए 
तैयार मत्तोर। विद्रोह काजे इदु वेल्ले जरूरी मत्ता। 


1944 ता जून महीना ते फ्रांस ता पांडरी आतंक तेज आसी 
मत्ता। माट रोजे गोलीना लेग केंजानोरोम। लोकुर क्रांति ता पहली 
चरण काजे हरीं हूड़लातोर। काओबाकलांग ता सब्बे इलाका बारूद 
लेक्का मत्ता, बस्के वेने विस्फोट आया परिंता। 


इंदे बेरा अन्तरराष्ट्रीय फासीवाद दिय्या खत्म आसोर मत्ता 
योरोप ते सोवियत ता प्रधानता, प्रशान्त, महासागर ते दोस्त शक्ति ता 
फ्रण्ट खोले कित्ताद मत्ता। जापानी लोकुर तम्मा प्राथमिक जीत किन 
पोहतोर, वेल्ले जहाजकु दोस्त कैदे मत्तांग। 


1944 ता जुलाई ता शुरू ते द्यगल एंग्लो-अमेरिका सेना पोयसी 
सरकार बने कियाला काजे देस ते मलसी वातोर। परिस्थिति ता 
बदलाव जापानी फासीवादी ओसो फ्रांस उपनिवेशवाद नड़मा 
अंतरविरोध पुट्टी कित्ता। उंदी भयानक बदलाव अनिवार्य आता। उंदी 
बेहरा पांजा लोप्पा सभा आता। सभा ता जागा वेल्ले होशियारी ते 
पंडताद मत्ता। विजय तोरण, बेहरा झंडा, प्रतिनिधिरा काजे टेबल, 
मंदाला काजे जागा, किचन, सब्बे पंडताद मत्ता। सुरक्षा काजे स्थानीय 
मुंग कार्यकर्ता लोर किन पोयसी पांजा ता नालुंग बगिल संतरी ता मूंड 
घेराव बने कित्ताद मत्ता। इदे आयवा हथियारबंद योद्धा लोर वेने मत्तोर। 
आम जनता, पार्टी किन पार्टी पोरो अटल विश्वास ता वेहच मंता इंजी 
माटु गर्व कींतोम। कमेटी ता राजनीतिक रिपोर्ट लोप्पा अन्तरराष्ट्रीय 
ओसो स्थानीय राजनीतिक परिस्थिति क्रांति काजे वेल्ले अनुकूल 
मंता इंजी वेहताद मत्ता 

विचार-विमर्श कीसी हर रकम ता स्वेत आतंक ता खिलाफ 
विद्रोह ते सही कालम मंता इंदाना सिद्धांत ते एवतोर अनि सब्बे 
प्रतिनिधिर सर्व-सहमति ते निर्णय आता। 


दूसरा दिय्या नरकुम सभा वेल्ले आल्सिसी विद्रोह ता परिस्थिति 
किन छापामार आंदोलन इत्ता। तैयारी काजे उचुन टाईम एतताद मत्ता। 


अन्तर राज्य कमेटी इद योजना पेरके हथियारबंद सेना ता संख्या 
बेरसी कीयाना निर्णय एत्ता। ताना पेरके उचुन अतिरिक्त कार्यकर्ता 
लोरा सेक्शन बने कित्ताद मत्ता। लेय्यस्कु-लेय्योर सब्बे उंदी शिक्षा 
एतितोर। कमेटी ग्रूप-लीडर ओसो कमांडर तासना जिम्मेदारी एतना 
इंजी निर्णय आता। 


बचोनो इलाकांग लोप्पा छापामार कार्यकर्ता लोर किन रेंडु 
हिस्सा ने तूस्तोर- उंदी दल सीधा संघर्ष ते लागता अनि दूसरा दल 
अतिरिक्त फोर्स लेक्का मत्ता। बचोनो दलकुने तूसिसी अविन जल्दीए 
फौजी शिक्षा हियमूड़ाता। प्रचार काम ते रेय्यला काजे ओरु हमेशाए 
तैयार मंदानोर। 


हथियार, खासकर ग्रेनेड जमा कीयाना जरूरत मत्ता। हर बंदूक 
संगे 150 गोलिंग मंदानुंग, तिंदला काजे 6 महिना ता राशन जमा 
मंदाना। जिला कमेटी ग॒प्त संस्था किन प्राए संगठित कित्ता अनि 
स्काउट बने कित्तोर। माट वेल्ले लोकर किन दश्मन तिगडल वित्तना 
ओसो वंजिंग मक्किह कियाला जरूरत ता बारे ते शिक्षा हीतोम। 
गुचना बारे ते सबसे बेहरा समस्या दिसता। माटु जागा विड़सानोरा 
जागा किन गरे ता इलाकांग किन मदद दोरकना इंजी खेती काजे वेने 
इस्तेमाल कीतोम। 


आंदोनल किन पुनर्जीवित कियालाकाजे छापामार लोर किन हर 
हमला ता हथियारबंद प्रतिरोध कियाला निर्देश हीताद मत्ता। कार्यकर्ता 
ओसो पार्टी सदस्य लोर चुपचाप गुप्त तरिका ते हर रकम ते मदद 

कितोम। माटु सेड़ोस्कु तम्मा कीमती सामान वमसी पिल्ला-पेकोर 
काजे हथियार अस्सिसी हियानादु हूड़तोम। बचोनो जागा ने मुयतोर 
वेने आंदोलन ता सफलता काजे सेना ते शामिल आयला आल्ससोर 
मत्तोर। क्रांति ता मुन्ने विस्फोट काजे लोकुर चुपचाप हरीं हूड़सोर 
मत्तोर। मना कार्यकर्ता लोर आम जनता किन, मावा काजे जीत 
दोरकवा लेक्का मंता, मनम बचोनो जागा ने हारेमाया लागियर, 
छापामार लोर होशियारी ते दुक्कम ओसो दमन माकिन वेल्ले नुकसान 
वेने कीयाना लेक्का मंता इंजी समझे कित्तोर। 


1944 ता विस्तार महीना, फसल कटाई मारता। 


आंदोलन ता तैयारी हर जागा आया मंता। माटु वेल्ले जागा ने 
हमलांग शुरू कीतोम। मौसम वेल्ले गिर्दा ते मत्ता। 

अध्याय छह 


मुक्ति सेना ता प्रचार शाखा 


अन्तर राज्य कमेटी विद्रोह ता सही टाईम तय कित्ता। माकिन काकाल 
हो क्वोमिंगतांग ता जेल तल रिहा आसी वाया मंतोर इंजी कबुर 
दोरकता। 


पाकबो ते वात्ता पेरके परिस्थिति ता बारे ते पुत्तोर अनि 
परिस्थिति पोरो ओसो विचार-विमर्श काजे छापामार लोर ओसो 
शामिल आता कार्यकर्ता लोर किन केयतोर। ओरु आदोलन ता 
आधार सिर्फ काओबाक ता परिस्थिति पोरो आधार आसी मंता, पूरा 
देश ता परिस्थिति अद्रमे हिल्ले इंजी वेहतोर। दूसरा माटु सिर्फ उंदी 
केंद्र किने महत्व हिया मंतोम इंजी वेहतोर। इदु परिस्थिति ते बेहरा स्तर 
ते छापामार लोर जांच शुरू कीतेके बेस आयो आयर। पूरा देशमेंड 
हमलांग मजबूत आताद हिल्ले। अद्रमासी दुश्मन काजे हमला 
कीयाना वेल्ले हल्को आयार। कार्यनीतिक रूप ते गलत आयार 
बारांकु इत्तेके ताकत किन मूल संगठन संगे जोडे कित्ताद हिल्ले। 


काकल हो आल्सतोर, मति क्रांति ता प्राथमिक परिस्थिति सही 
मत्तेकाई मना तैयारी विद्रोह ता स्तर एवनल इंजे एवताद हिल्ले। 

राजनीतिक कार्य पद्धति किन सीमित कीयाना सही हिल्ले मति 
छापामार लडाई शुरू कितेके माटु खतरा ता सामना कियाकोम इंजी 
वेहतोर। राजनीतिक काम संगे हथियारबंद आंदोलन ता तैयारी बारे ते 
तीरम-तीरम जनता किन वेहना जरूरी मत्ता। उंदी कारगर तरिका ता 
रूप ते “मुक्ति सेना ता प्रचार विभाग” इंजी सुडला दलम बने कियाला 
आल्सताद मत्ता। इदिना लक्ष्य आम जनता किन आंदोलन काजे तैयार 
कीयाना ओसो प्रतिरोध हरीं तोहना मत्ता। परिस्थिति ता विश्लेषण 
वेल्ले जरूरी मत्ता अनि इद सेना ता प्रचार शाखा किन प्रचार काम ते 
वाटला काजे उंदी कार्यक्रम बने कीयाना जरूरी मत्ता। उंदी लगातार 
कार्यक्रम एत्ताद मत्ता। ताना लोप्पा इस्तेमाल कीयाना तरीका पोर्रो ते 
व्यवस्था, कार्यकर्ता जमा कीयाना, हथियार अस्सना, राशन जमा 
कीयाना किन जागा दोरकता 


योजना पोरो माटु विस्तार ते विचार-विमर्श कीतोम। आपस ते 
राय एत्ता पेरके काकल हो वेल्ले बारीकी ते सब्बे विषय कुना पोरो 
विचार कित्तोर। दूसरा दिय्या नरकुम पूरा योजना उंदे बेरा पेश 
कियमूड़ाता। हथियारबंद क्रांति शुरूआत्ता अस्के काकल हो खासकर 
रेंडु चीजकुना पोरो जोर हीतोर - पहला दृढ़ पहलकदमी, दूसरा फौजी 
पक्ष तुकू मुन्ने संघर्ष लोप्पा पक्का जीत दोरकी कीयाना। इद्रम आतेके 
आम जनता ओसो सेना लोप्पा उंदी गठबंध तैयार आयर। इदिना 
सम्पर्क काजे नेता लोर जिम्मेदार मंदिंतोर। ओरु गोपनीयता किन गंभीर 
महत्व हीतोर। “हिम्मत हारेमायनायो, मना ताकत तोहनायो, 
गोपनीयता किन पूरा पालन कीयाना। दुश्मन माकिन नजरअंदाज 
कियानूर। ओरु मीट पूर्व ते मंतिर इंजी आल्सनास्के, मीटु पश्चिम ते 
मंदाकिर। अस्केने मीटु कमजोर मंतिर इंजी ओरु आल्सनूर। मीटु 
हमला काजे तैयार मत्तास्के ओरु मीवा पोरो डावुट कियानूर।” गंभीर 
आत्मविश्वास संगे अंतर राज्य कमेटी ते वातोर। निर्देश कुन परताचोन 
जल्दी पालन कितोर। कार्यकर्ता ओसो छापामार लोर किन उंदे बेरा 

केयतोर। सेक्शन कुना लोप्पा शुरू ते मुख्य ओसो विशेषज्ञ काल्पसी 
34 लोकुर चीनी मत्तोर, वेल्ले शिक्षित कार्यकर्ता लोर ओरा संगे 
शामिल आतोर। अस्केटल काओबाकलांग लोप्पा मूंड रकम ता सेना 
मत्ता - प्रचार विभाग, सुडला हमलांग काजे ओसो ओरकिन घेराव 
किसी आंचलिक हथियारबंद सेक्शन ओसो आत्मरक्षा दल, आधा 
फौजी संगठन मत्तांग। इदे आयवा इव विभाग कुना लोप्पा आपसी 
सम्पर्क आता। 


काकाल हो उंदी सिगरेट पैकेट ते रासिसी पहला निर्देश लोहतोर, 
रेंडु दिय्या पेरके फाईखाट, नगू लोप्पा मना पहली जीत ता समाचार 
वियतलाप पत्रिका लोप्पा छपेमाता। उंदे बेरा पार्टी कमेटी आम जनता 
संगे फौज ता बारे ते पेरके-मुन्ने आयवा लेवा तन्ना समर्थन हियाला 
काजे आह्वान कित्ता। अद्रमासी फौज ता ताकत बेरसता। अदिना 
कारण ते परेशान आसी मत्ता लोकुर वेने मना दल लोप्पा शामिल 
आतोर। गद्दार लोर वेरियसी सांगतोर। दुश्मन तोर लडाई लोप्पा पेरके 
अरतोर। सांगठनिक आधार नालुंग बगिल फैलेमाता। आंदोलन रोमवा 
लेवा मुन्ने दायलाता। लोकुर सेनांग काजे डूटींग डूटींग अनाज ओसो 
वेंजिंग लोहत्तोर। बदे-बेद जागा ते ओरु एरमिंग वेने दान ते हीतोर। युवा 
वर्ग आंदोलन संगे सीधा जुड़ेमाता। मना कार्यकर्ता लोरा संख्या 
बेरससोर हत्ता। 


फाईखाट, न गुएन ना प्रचार वाहिनी थिएनखाट लोप्पा लडाई 
कित्ता ओसो पूना शामिल आयना लोकुर कुन पोयसी उंदी वेल्ले 
बेहरा सेना तैयार कित्ता। बचोनो जागा ने स्थानीय सेना दल तन्ना 
कार्यकारी संस्था बनेकित्ता। दुश्मन तल ऊंदता हथियार ओरा लोप्पा 
तूसमूड़ाता (इंजे रेंडु-मूंड मासकेट बंदूक योद्धा लोरा लोप्पा 
आत्मविश्वास बेरसी कित्ता) हर इलाका ते माटु पूना लड़ाई काजे 
विस्तृत योजना तैयार कीतोम। माटु उंदी कम्पनी दुश्मन किन नाड़ेह 

कियाला काजे चीन ओसो वियतनाम ता हंदी ते किम्‌, तीन तकू, 
फियार बगिल प्रचार काजे मुन्ने वातोम। माटु वेल्ले गुप्त तरीका ते इद 
हिस्सा ते एवतोम अनि दक्षिण ते आंदोलन बस्के फैलेमायर इंजी 
हूड़सोर मत्तोम। इद इलाका ता निरीक्षण कीयानास्के आम लोकुर 
स्वागत कित्तोर ओसो उचुक हिस्सा ने मना मार्गदर्शक बनेमातोर। टेट 
तिहार दिय्या लगभग एवताए। उचुक इलाकांग लोप्पा गाटो तीहना 
प्रोग्राम आता। हरी ओदा चेयर टेबल वाटतद मत्ता। माकिन वेने केयसी 
मत्तोर। 


पैसा कमी मत्तेकाई लोकुर मावा मदद कित्तोर। तीहार ता मूंड 
दिय्यांग लोप्पा वेल्ले मुयतोर ओसो लेय्योर मावा संगे शामिल 
आयला काजे मुन्ने वातोर। इद कर्ज बस्केने निहा परवा लेक्का मंता। 


थाई नगुएन लोप्पा दमन आतास्के देगता सम्पर्क ओसो 
जुड़ेमातांग। माटु वेल्ले जोश संगे दक्षिण बगिल दायला काजे तैयार 
आतोर। कामरेड थांग भूआन, फानहोंग दान गेड़ा ते शामिल आतोर 
अनि दक्षिण बगिल यात्रा काजे योजना बनेमाता। ओरु मलसी हत्ता 
पेरके 9 मार्च तल मना सेनांग उचुक जागाने कब्जा किसी बस्के मौका 
दोरकतास्के मुन्ने हत्तांग। मुक्ति सेना ता प्रचार शाखा पिय्यल किम्मा 
घाटी ता गेड़ा तल पेसिसी मार्च कियालाता। लोकुर गिर्दा आसी सोना 
रंग ता उक्का मंदना लाल झंडा तरहतोर। इदु बस्केने मरंगा परवा 
लेक्का मंता। गिनती हिल्वा झंडा, खुला नीला रंग ता मोय्योल, मानेय 
ओसो प्रकृति कलियसी उंदी बेसता दृश्य ता बने मात्ता। मुक्ति ता इदु 
पहला स्वाद मत्ता 


इद दल ता उंदे बेहरा कम्पनी क्रांतिकारी रूप ते दक्षिण बगिल 
हत्ता। काओबाकलांग ते पार्टी अस्के एवनल जनता ना ताकत निल्पी 
कीसी मत्ता। छापामार हमला तेज आता। जापानी लोरा कब्जा पेरके 
मुक्ति वाहिनी ओसो बीस कम्पनिंग तैयार कित्ता। सब्बे जागा ने दल 

लोप्पा शामिल आयला काजे कार्यलय खोले कियमूड़ाता। नुअक हाई 
निगा लगभग मूंड हजार लोकुर शामिल आतोर काओबाकलांग ता 
सब्बे घाटिंग मुक्त इलाका घोषित आता। अस्केने बाक सालुतनाईत 
लोप्पा राष्ट्रीय मुक्ति संस्था ता लोकुर क्रांतिकारी ताकत निल्पी 
कित्तोर। उचुक दिय्यांग पेरके राष्ट्रीय मुक्ति सेना ओसो मुक्ति परिषद ता 
योद्धा लोर किन जमा कित्तोर। टंकिन ना फौजी सभा इद क्रांतिकारी 
सेना किन वियतनाम ता मुक्ति सेना इंदाना इंजी तय आता। मुक्त 
इलाकांग लोप्पा काओबांग, बाक कांग, लांग सन, हा ज्यांग, ताएन 
गुएन, थुएन, कोआंग, बाक ज्यांग ओसो विनईएन ता उचुक हिस्सांग 
मत्तांग। 

परिस्थिति जल्दिए बदलेमाता। जापानी लोरा खिलाफ मुक्त 
संग्राम तुफान लेक्का फैलेमाता। राष्ट्रीय कांग्रेस प्रतिनिधिर तानत्राओ 
ते उंदी सभा कित्तोर। अस्केने जापानी लोर हारे मातोर, अगस्त क्रांति 
ता प्रसार आता, वियतनाम लोप्पा लोकतंत्र ता स्थापना आता। 

जन्म = 25 अगस्त 191 
शहीद - 4 अक्तुबर 2013 
कामरेड 

वो गुयेन गियाप 
वियतनामी लाल सेना 
महान कमांडर मत्तोर, 
औरु अमेरिका सेना किन 
हारा कियाला काजे 
अमेरिका खिलाप गुरिल्ला 
युद्ध लोप्पा लाल सेना ता 
नेतृत्व कित्तोर। 


